**Ministru kabineta noteikumu projekta „Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | 09.07.2013. pieņemtā Būvniecības likuma (turpmāk – jaunais Būvniecības likums) 5. panta pirmās daļas 2. punkts. |
|  2. | Pašreizējā situācija un problēmas | 01.10.2014. stājas spēkā jaunais Būvniecības likums. Ievērojot minēto, spēku zaudēs 10.08.1995. pieņemtais Būvniecības likums, Ministru kabineta 01.04.1997. noteikumi Nr. 112 „Vispārīgie būvnoteikumi” un Ministru kabineta 13.04.2004. noteikumi Nr.299 „Noteikumi par būvju pieņemšanu ekspluatācijā”, kuri noteica inženierbūvju būvprojektēšanu, būvdarbu veikšanu, nodošanu ekspluatācijā un nojaukšanas pieņemšanu, kā arī minēto būvniecības procesu norises kārtību. Tāpat spēku zaudēs Ministru kabineta 18.06.2002. noteikumi Nr.235 „Noteikumi par maģistrālo cauruļvadu projektēšanu, būvniecību un atbilstības novērtēšanu” – attiecībā uz noteikta veida inženierbūvēm.Jaunā Būvniecības likuma 5. panta pirmās daļas 2. punktā ir deleģējums Ministru kabinetam izdot speciālos būvnoteikumus nosakot: a) būvniecības procesa kārtību, būvniecības procesā iesaistītās institūcijas un atbildīgos būvspeciālistus, b) būvniecības procesam nepieciešamos dokumentus un to saturu, c) būvatļaujā, apliecinājuma kartē un paskaidrojuma rakstā iekļaujamos nosacījumus, d) gadījumus, kad nepieciešama sabiedrības informēšana par būvniecības ieceri, un šādas informēšanas kārtību, e) atkāpju saskaņošanas kārtību, f) būvprojekta ekspertīzes apjomu, g) par būvniecības procesa kontroli un tiesiskumu atbildīgo institūciju, h) būves konservācijas kārtību, i) būves novietojuma uzmērījumu veikšanas kārtību un kārtību, kādā būve pieņemama ekspluatācijā, j) būvdarbu garantijas termiņus pēc būves pieņemšanas ekspluatācijā.Papildus tam jaunā Būvniecības likuma 5. panta otrās daļas 10. punktā ir noteikts, ka attiecīgie speciālie būvnoteikumi ir izdodami atsevišķi par citām, atsevišķi neklasificētām būvēm. Tiek ņemta vērā Satiksmes ministrijas sniegtā informācija, ka tā neuzskata par nepieciešamu izdot atsevišķus speciālos būvnoteikumus ostu hidrotehniskajām būvēm (jaunā Būvniecības likuma 5. panta otrās daļas 7. punkts), norādot, ka jānosaka, ka inženierbūves būvniecība ostas teritorijā ir saskaņojama ar ostas pārvaldi, ostas kapteini un valsts akciju sabiedrību „Latvijas Jūras administrācija”. Jāņem arī vērā, ka jaunā Būvniecības likuma 11. pants nosaka, ka „[b]ūves iedala ēkās un inženierbūvēs [...]”, un ka, atbilstoši jaunā Būvniecības likuma 5. panta otrās daļas 1. punktam, visām ēkām tiks izdoti atsevišķi speciālie būvnoteikumi. Ostu hidrotehnisko ēku būvniecībai piemērojams būs Ministru kabineta noteikumu projektā „Ēku būvnoteikumi” ietvertais regulējums, izņemot, ja ēka ir pakārtota inženierbūvei (šāds regulējums noteikts saistītajā Ministru kabineta noteikumu projektā „Vispārīgie būvnoteikumi”). Papildus jānorāda, ka noteikumu projekts attiecas arī uz siltumenerģijas un gāzes inženierbūvju būvniecību un netiks izdoti atsevišķi Ministru kabineta noteikumi par siltumenerģijas un gāzes ražošanas, pārvades un sadales būvēm. Tāpat uz siltumenerģijas un gāzes ražošanas, pārvades un sadales ēkām, ievērojot iepriekš minēto, attieksies Ministru kabineta noteikumu projekts „Ēku būvnoteikumi”. Tādējādi, ievērojot iepriekš minēto un jaunā Būvniecības likuma 5. panta otrajā daļā noteikto, noteikumu projekts attieksies uz ostu hidrotehniskajām inženierbūvēm, siltumenerģijas un gāzes un citām, atsevišķi neklasificētām inženierbūvēm (kas nav autoceļi, ielas, dzelzceļa būves, elektronisko sakaru būves, enerģijas ražošanas, glabāšanas, pārvades un sadales būvēs, hidrotehniskās un meliorācijas būves, ar radiācijas drošību saistītās būves un būves Latvijas Republikas teritoriālajos ūdeņos un ekskluzīvajā ekonomiskajā zonā). Jānorāda arī, ka jēdziens „citas, atsevišķi neklasificētas inženierbūves” neatbilst Ministru kabineta 22.12.2009. noteikumos Nr.1620 „Noteikumi par būvju klasifikāciju” lietotajam jēdzienam „citas inženierbūves” (kods Nr.24) vai „citas, iepriekš neklasificētas, inženierbūves” (kods Nr.242). Ar jēdzienu „citas, atsevišķi neklasificētas inženierbūves” tiek apzīmēti, piemēram, ūdens ieguves urbumi un grodu akas; apgaismes būves, izņemot ceļiem un dzelzceļam, kas nav mazās arhitektūras formas; karjeri; lidlauku skrejceļi, tai skaitā lidmašīnu stāvvietas; konstrukcijas lietu izkraušanai un pārvietošanai, kas nav saistītas ar ostu vai dzelzceļu; šautuves, kurām nav ēku pazīmes; militārie poligoni; inženiertīkli (izņemot elektroenerģijas vai elektronisko sakaru tīkli) un to pievadi; masti (izņemot sakaru mastus); torņi (izņemot sakaru torņus); dūmeņi, ūdenstorņi; tehniskās novērošanas punkti, kuriem nav ēku pazīmju; sporta bāžu inženierbūves (stadioni, trases, treki, tribīnes, laukumi, baseini); kapsētas; atkritumu poligoni. Tāpat jāatzīmē, ka saistītajā Ministru kabineta noteikumu projekta „Vispārīgie būvnoteikumi” 1. pielikumā arī ir norādītas atsevišķas citas, atsevišķi neklasificētas inženierbūves.Šiem Ministra kabineta noteikumiem ir jābūt izdotiem uz jaunā Būvniecības likuma spēkā stāšanas brīdi. |
|  3. | Saistītie politikas ietekmes novērtējumi un pētījumi | Politikas ietekmes novērtējumi vai pētījumi nav veikti. |
|  4. | Tiesiskā regulējuma mērķis un būtība | Tiesiskā regulējuma mērķis ir atvieglot būvniecības dalībniekiem būvprojektēšanu, būvdarbus un būvdarbu nodošanu, izveidojot vienu normatīvo aktu, kurā būtu noteikta visa attiecināmā būvniecības procesa kārtība attiecīgajām inženierbūvēm. Papildus tam tiesiskā regulējuma mērķis ir būvniecības procesa kontroles stiprināšana, nosakot papildus prasības būvniecības dalībniekiem attiecība uz inženierbūvju būvniecību un nodošanu ekspluatācijā.Par būvniecības procesa kontroli un tiesiskumu attiecīgajā administratīvajā teritorijā ir atbildīga pašvaldības būvvalde vai Būvniecības valsts kontroles birojs Būvniecības likuma 6.1 panta pirmās daļas 1. punktā minētajos gadījumos un tikai attiecībā uz būvdarbu kontroli.Personas, kuras var ierosināt būvniecības procesu, ir noteiktas saistītajā Ministru kabineta noteikumu projektā „Vispārīgie būvnoteikumi” un šajā noteikumu projektā jēdzieni tiek lietoti atbilstoši jaunajam Būvniecības likumam un Ministru kabineta noteikumu projektam „Vispārīgie būvnoteikumi”. Noteikumu projektā ir paredzēts, ka personai, lai pierādītu, ka tā ir uzskatāma par būvniecības ierosinātāju Ministru kabineta noteikumu projektā „Vispārīgie būvnoteikumi” izpratnē, ir jāiesniedz būvvaldē atbilstoši dokumenti, piemēram, dokumenti, kas apliecina, ka tā ir nekustamā īpašuma (kurā plānota būvniecība) īpašnieks, valdītājs vai lietotājs (noteikumu projekta 14.1. apakšpunkts). Par šādiem dokumentiem var būt nekustamā īpašuma nomas vai īres līgums, patapinājuma līgums, izziņa par īpašuma tiesībām, mantojuma apliecība.Aizsargjoslu likuma 35. panta otrajā daļā noteikts, ka gadījumā, ja objektam ir noteikta aizsargjosla, tā īpašniekam vai valdītājam ir atļauts bez brīdinājuma veikt avāriju novēršanas vai to seku likvidēšanas darbus objektā. Tāpēc, ievērojot, ka zemes īpašnieks nevar iebilst pret šādu darbu veikšanu, nebūtu sabiedrības interesēs paredzēt šāda veida darbiem būvvaldē saskaņojamu būvniecības ieceres dokumentāciju.Papildus tam noteikumu projektā, ievērojot, ka atjaunojot pirmās grupas attiecīgo inženierbūvi (izņemot inženiertīklus), nemainās tās apjoms un novietojums, un šie atjaunošanas darbi nevar ietekmēt citu personu lietošanas vai īpašumtiesības, arī pirmās grupas attiecīgo inženierbūvju (izņemot inženiertīklu) atjaunošanai nav nepieciešama būvniecības ieceres dokumentācija. Tomēr personām pirms attiecīgo būvdarbu uzsākšanas būs jāinformē būvvalde, lai tās rīcībā būtu informācijas par šādu būvdarbu veikšanu tās būvniecības kontroles teritorijā.Noteikumu projektā atbilstoši saistītajam Ministru kabineta noteikumu projektam „Vispārīgie būvnoteikumi” inženierbūves ir apskatītas pēc to grupām (3 grupas).Pirmās grupas inženierbūvēm ievērojot to veidu – inženiertīklu pievadi, iekšējie inženiertīklu, mazās arhitektūras formas utt., un spēkā esošajā regulējumā esošo sadalījumu (Ministru kabineta 01.04.1997. noteikumi Nr. 112 „Vispārīgie būvnoteikumi” 3.2.2apakšnodaļa un 62. punkts) ir noteikta atšķirīga būvniecības kārtība. Pirmās grupas inženiertīklu pievadu un iekšējos inženiertīklu būvniecībai būvniecības ierosinātājs pašvaldības būvvaldē iesniedz apliecinājuma karti inženierbūvēm (noteikuma projekta 12.2. apakšpunkts un 17. punkts; 3. pielikums) un citus dokumentus, bet pārējo pirmās grupas inženierbūvju būvniecībai būvniecības ierosinātājs iesniedz būvvaldē paskaidrojuma rakstu (noteikuma projekta 12.1. apakšpunkts un 16. punkts; 1. pielikums) un citus dokumentus, izņemot gadījumu, ja veic pirmās grupas attiecīgās inženierbūves (izņemot inženiertīklu) atjaunošanu (noteikumu projekta 6. punkts). Kā izņēmums no vispārīgās kartības paredzēts, ka gadījumā, ja pašvaldību ir pieņēmusi jaunajā Būvniecības likumā noteikto lēmumu par būves savešanu kārtībā, nosakot, ka tā ir konservēja, tad, neatkarīgi no būves grupas, pasūtītajam ir jāiesniedz paskaidrojuma raksts būves konservācijai (noteikuma projekta 17. punkts; 2. pielikums). Par citiem iesniedzamajiem dokumentiem un atļaujām jānorāda, ka citos normatīvajos aktos ir noteikts, kas ir jāsaņem arī citas atļaujas vai jāiesniedz noteikta veida citi dokumenti pie būvniecības noteiktā vietā (piemēram, meža zemē, kultūras pieminekļa teritorijā, aizsargājamā dabas teritorijā).Būvvalde paskaidrojuma rakstā, paskaidrojuma rakstā inženierbūves konservācijai vai apliecinājuma kartē inženierbūvei ietverto būvniecības ieceri akceptē, par to veicot atzīmi attiecīgajā dokumentā jaunajā Būvniecības likumā noteiktajos termiņos (noteikumu projekta 3. nodaļa).Pasūtītājs var uzsākt akceptētajā paskaidrojuma rakstā, paskaidrojuma raksta inženierbūves konservācijai vai apliecinājuma kartē ietvertās ieceres realizāciju pēc būvdarbu veicēja paziņošanas (noteikumu projekta 24. un 26. punkts). Paskaidrojuma raksta un apliecinājuma kartes inženierbūvei derīguma termiņš ir noteiks saistītajā Ministru kabineta noteikumu projektā „Vispārīgie būvnoteikumi”. Savukārt paskaidrojuma raksta inženierbūvei konservācijai derīguma termiņš ir nosakāms pašvaldības lēmumā par inženierbūves konservāciju (noteikumu projekta 20. punkts). Pasūtītājs kā būvētājs var realizēt paskaidrojumu rakstu un iekšējo inženiertīklu atjaunošanas, ierīkošanas, nojaukšanas vai pārbūves apliecinājuma karti inženierbūvēm (noteikumu projekta 70. punkts), bet visus citus būvdarbus var realizēt tikai būvkomersants.Pirmās grupas inženierbūves ekspluatāciju pasūtītājs ir tiesīgs uzsākt pēc paskaidrojuma raksta vai apliecinājuma kartes inženierbūvēm II. daļas iesniegšanas būvvaldē un būvvaldes atzīmes veikšanas par atbilstošo būvdarbu atbilstību būvniecības ieceres dokumentācijai (noteikuma projekta 8.1.apakšnodaļa). Ievērojot iepriekš minētos pirmās grupas inženierbūvju atšķirīgos veidus, papildus iesniedzami dokumenti ir atšķirīgi. Tas pats analoģiski attiecas uz pirmās grupas inženierbūves nojaukšanas darbiem (noteikuma projekta 8.3.apakšnodaļa). Nojaukšanas gadījumā, papildus atzīmei par būvdarbu pabeigšanu būvvalde izdot izziņu par inženierbūves nojaukšanu (noteikumu projekta 153. punkts; 13. pielikums), izņemot iekšējo inženiertīklu nojaukšanas gadījumā, lai pasūtītājs varētu aktualizēt datus citus reģistros. Tāpat jānorāda, ka paskaidrojuma rakstā un apliecinājuma kartē inženierbūvei noradīto būvdarbu minimālais garantijas termiņš ir divi gadi (noteikumu projekta 113. punkts).Par paskaidrojuma rakstu inženierbūves konservācijai jānorāda, ka pasūtītājam jānodod izpildītie konservācijas būvdarbi būvvalde (8.5. apakšnodaļa) un tam jāpievieno dokumentu kopums, kas apliecina, ka attiecīgo būvdarbu rezultātā tiks sasniegts konservācijas mērķis (noteikumu projekta 169. punkts).Otrās vai trešās grupas inženierbūves būvniecības ierosināšanai būvniecības ierosinātājs iesniedz būvvaldē būvniecības iesniegumu (noteikumu projekta 12.3. apakšpunkts; 4. pielikums) un būvprojektu minimālajā sastāvā (noteikumu projekta 18. punkts). Būvvalde izskata attiecīgos dokumentus jaunā Būvniecības likumā noteiktajos termiņos un atbilstības gadījumā normatīvo aktu prasībām izdot būvatļauju (noteikumu projekta 21. un 22. punkts; 5. pielikums), norādot tajā projektēšanas un būvdarbu uzsākšanas nosacījumus. Būvvalde būvatļaujā norāda projektēšanas nosacījumus, piemēram, prasības būvprojekta sastāvam, tā detalizācijai, tehnisko noteikumu saņemšanu no valsts vai pašvaldību institūcijām, inženiertīklu īpašniekiem vai valdītājiem, vides pieejamības prasības un citas prasības atbilstoši teritorijas plānojumam, būvdarbu uzsākšanas nosacījumus, kas ietver dokumentu kopumu, kas jāiesniedz būvvaldē pirms būvdarbu uzsākšanas, un termiņus būvatļaujas nosacījumu izpildei (noteikumu projekta 27. punkts).Pēc būvatļaujas saņemšanas pasūtītājs jaunajā Būvniecības likumā noteiktajā termiņā par saņemto būvatļauju informē sabiedrību, izvietojot būvtāfeli, vērstu pret publisku vietu vai pret autoceļu, zemes gabalā, kurā ir atļauta būvniecība (noteikumu projekta 5. nodaļa). Noteiktie informēšanas gadījumi ir analizēti no tā nozīmīguma, kas vairāk ietekmē sabiedrības vai skart trešo personu intereses un kā maznozīmīgi gadījumi, kad nav lietderīgi informēt blakus esošo zemes gabalu īpašniekus. Šim regulējumam ir informatīvs raksturs, kas nozīmē, ka pašvaldībai nav pienākums kontrolēt šo pasākumu izpildi, bet pamatota iesnieguma par būvatļaujas apstrīdēšanu saņemšanas gadījumā, pašvaldība varēs izvērtēt veiktos informēšanas pasākumus. Attiecīgā pienākuma nepildīšana pati par sevi nevar būt par pamatu būvatļaujas apstrīdēšanai, jo pasākumiem ir informatīvs raksturs, taču gadījumos, kad persona ir nokavējusi administratīvā akta apstrīdēšanas termiņu, pienākuma neizpilde var būt viens no apstākļiem, ko pašvaldība vērtē, lemjot par termiņa atjaunošanu.Būvatļaujā ietverto projektēšanas nosacījumu izpildes termiņš ir norādīts Ministru kabineta noteikumu projektā „Vispārīgie būvnoteikumi”. Šajā terminā pasūtītājam ir tiesības veikt būvprojektēšanu un izstrādāt būvprojektu atbilstoši noteiktajam sastāvam un citām prasībām (noteikumu projekta 6. nodaļa). Būvprojekta sastāvs noteiks atkarībā no inženierbūves grupas (noteikumu projekta 40. un 41. punkts), publisko tiesību juridiskās personas finansējuma esamības (noteikumu projekta 43. punkts), inženierbūves specifiska veida (noteikumu projekta 42. punkts) un būvdarbu veida (noteikumu projekta 44. punkts). Būvprojektu ir tiesīgs izstrādāt būvspeciālists attiecīgajā būvprojektēšanas jomā un, saskaņojot ar pašvaldību un nesamazinot būtiskās prasības, to var izstrādāt arī pēc citu valstu būvnormatīviem (noteikumu projekta 35. un 36. punkts).Vienlaikus būvniecības ierosinātajam (pasūtītājam), atbilstoši būvatļaujā norādītajam, ir jāsaņem tehniskie noteikumi (noteikumu projekta 10. un 32. punkts) un būvprojekts pirms iesniegšanas būvvaldē jāsaskaņo ar attiecīgajām personām (noteikuma projekta 55. punkts), tai skaitā jāsaskaņo atkāpes no tehniskajiem noteikumiem (noteikumu projekta 50. un 51. punkts). Atkāpju saskaņošanas kārtība ir paredzēta, ņemot vērā, ka dažādu institūciju tehniskajos noteikumos var būt noteiktas prasības, kurs ir savstarpēji izslēdzošas (regulējums ir saglabā kā spēkā esošajā regulējumā – Ministru kabineta 01.04.1997. noteikumu Nr.112 „Vispārīgie būvnoteikumi” 95.punkts).Tāpat pirms būvprojekta iesniegšanas saskaņošanai būvvaldē Ministru kabineta noteikumu projektā „Vispārīgie būvnoteikumi” noteiktajos gadījumos vai pēc pasūtītāja iniciatīvas ir veicama būvprojekta noteiktu daļu ekspertīze (noteikumu projekta 6.4. apakšnodaļa), slēdzienu pievienojot būvprojektam (noteikumu projekta 54. punkts).Gadījumā, ja pasūtītājs ir izpildījis projektēšanas nosacījumus un normatīvo aktu prasības, būvvalde jaunajā Būvniecības likumā noteiktajā termiņā saskaņo būvprojektu, par to veicot atzīmi būvatļaujā (noteikumu projekta 58. punkts). Pēc projektēšanas nosacījumu izpildes pasūtītājs divu gadu laikā ir tiesīgs izpildīt būvdarbu uzsākšanas nosacījumus (noteikumu projekta 28. punkts). Šāds termiņš kā būvprojekta derīguma termiņš ir noteikts spēkā esošajā regulējumā, lai veicinātu saskaņoto būvniecības ieceru realizāciju un lai citām personām būtu zināms laika periods, kurā tām ir jārēķinās ar saskaņoto būvniecības ieceri. Gadījumā, ja pasūtītājs ir izpildījis būvdarbu uzsākšanas nosacījumus un normatīvo aktu prasības, un pēc būvvaldes atzīmes veikšanas būvatļaujā par būvdarbu uzsākšanas nosacījumu izpildi, var tikt uzsākti būvdarbi. Būvatļaujas projektēšanas un darbu uzsākšanas nosacījumu izpildes termiņi nav pagarināmi un, ja tie ir notecējuši, tad pasūtītājam ir jāiesniedz jauns būvniecības ieceres iesniegums. Tomēr būvvalde var pagarināt būvdarbu veikšanas termiņu līdz maksimālajam būvdarbu veikšanas termiņam (norādīts Ministru kabineta noteikumu projektā „Vispārīgie būvnoteikumi”), kā arī maksimālo būvdarbu veikšanas termiņu, ja veikts atkārtots ietekmes uz vidi novērtējums (ja tāds bija veikts iepriekš) un nav mainījušies faktiskie vai tiesiskie apstākļi (ja bija jāveic vides novērtējums) vai nav konstatēta patvaļīga būvniecība un joprojām izpildās būvdarbu uzsākšanās nosacījumi (noteikumu projekta 64., 65. un 66. punkts).Būvdarbi (noteikumu projekta 7. nodaļa) veicami tā, lai nodrošinātu būvdarbu veikšanas kvalitāti, būvdarbu veicēju saskaņotu rīcību, sabiedrības drošību un vides aizsardzību. Pasūtītājs ir atbildīgs par darba aizsardzības koordinatora nozīmēšanu būvdarbu veikšanas laikā, ja būvdarbus veic vairāki būvdarbu veicēji. Šī prasība izriet no 24.06.1992. Eiropas Parlamenta un Eiropas Padomes Direktīva 92/57/EEK par darba drošības un veselības aizsardzības minimālo prasību īstenošanu pagaidu vai pārvietojamos būvlaukumos. Darba drošības un veselības aizsardzības lietu koordinatoram jābūt visā būvniecības procesa laikā.Būvdarbus, neradot sabiedrības drošības vai vides apdraudējumu vai potenciālus bīstamus bojājumus uzbūvētajām konstrukcijām, var pārtraukt (noteikumu projekta 7.6. apakšnodaļa). Būvdarbu pārtraukšanas un inženierbūves konservācijas regulējums ir paredzēts, lai gadījumā, ja pasūtītājs ir izlēmis pārtraukt būvdarbus vai iestāde ir apturējusi būvdarbus, būvobjekts (inženierbūve) neradītu apdraudējumu sabiedrībai vai videi. Lai nepieļautu, ka sabiedrību vai vidi var apdraudēt būvobjekts (inženierbūve), kas nav konservēts, noteikts, ka pašvaldība ir tiesīga konservācijas darbus veikt pasūtītāja vietā, kurš sedz saistītos izdevumus šajā sakarā.Pēc būvdarbu pabeigšanas pasūtītājs ierosina otrās vai trešās grupas inženierbūves vai tās daļas nodošanu ekspluatācija, iesniedzot būvvaldē, apliecinājumu par inženierbūves gatavību ekspluatācijai (noteikumu projekta 11. pielikums), atzinumus atkarībā no inženierbūves grupas par veiktajiem būvdarbiem, būvdarbu dokumentāciju, mērījumus un atbilstības dokumentāciju (noteikumu projekta 131. punkts). Gadījumā, ja būvdarbi veikti atbilstoši būvatļaujai, būvvalde vai Būvniecības valsts kontroles birojs inženierbūvi pieņem ekspluatācijā ar vai bez atliktajiem darbiem ar aktu (noteikumu projekta 133.-149. punkts; 12. pielikums). Regulējums attiecībā uz atliktajiem darbiem saglabāts no spēkā esošā regulējumā, lai inženierbūvi varētu ātrāk uzsākt ekspluatēt, pat ja būvprojektā paredzētie labiekārtojuma darbi nav veikti sakarā ar meterioloģiskajiem apstākļiem, kas liedz šo darbus veikt vai liedz šos darbus veikt kvalitatīvi (noteikumu projekta 141. punkts). Līdzīgi tas noteiks arī attiecībā uz inženierbūve nojaukšanu (noteikumu projekta 165. punkts).Savukārt otrās vai trešās grupas inženierbūves vai tās daļas nojaukšanas darbu pieņemšanu pasūtītājs ierosina, iesniedzot būvvaldē apliecinājumu par inženierbūves nojaukšanu (14. pielikums), mērījumus, atzinumus par veiktajiem būvdarbiem (noteikumu projekta 159. punkts). Gadījumā, ja būvdarbi veikti atbilstoši būvatļaujai, būvvalde inženierbūves vai tās daļas nojaukšanas darbus pieņem, izdodot izziņu par inženierbūves neesību, norādot konstatētos atliktos darbus (noteikumu projekta 161.-168. punkts). Tāpat jānorāda, ka atkarībā no otrās vai trešās grupas inženierbūves būvju grupas ir paredzēti atšķirīgi būvdarbu garantijas termiņi (noteikumu projekta 144. punkts).Noteikumu projekta noslēgumu jautājumos noteikts, ka noteikumi stājas spēkā vienlaikus ar jauno Būvniecības likumu. Tāpat, atbilstoši jaunā Būvniecības likuma pārejas noteikumu 10. punktam, noteikts, laiks, kad Būvniecības valsts kontroles birojs uzsāk atbilstošo inženierbūvju pieņemšanu ekspluatācijā. |
|  5. |  Projekta izstrādē iesaistītās institūcijas | Projekts šo jomu neskar. |
|  6. |  Iemesli, kādēļ netika nodrošināta sabiedrības līdzdalība | Projekts šo jomu neskar. |
|  7. |  Cita informācija | Nav. |

|  |
| --- |
| **II. Tiesību akta projekta ietekme uz sabiedrību** |
|  1. |  Sabiedrības mērķgrupa | Juridiska vai fiziska persona, kura ierosina būvniecību vai piedalās tajā, un pašvaldību iestādes, kuras ir iesaistītas būvniecības procesā. |
|  2. |  Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Blakus esošo nekustamo īpašumu īpašniekus, kurus skars plānotā būvniecība, kā arī invalīdus sakarā ar vides pieejamības prasībām. |
|  3. |  Tiesiskā regulējuma finansiālā ietekme | Projekts šo jomu neskar. |
|  4. |  Tiesiskā regulējuma nefinansiālā ietekme | Projekts šo jomu neskar. |
|  5. |  Administratīvās procedūras raksturojums | Jaunais regulējums paredz samazināt administratīvās procedūras. Būvvalde pieņemt vienu lēmumu – izsniegt būvatļauju, līdzšinējo 3 lēmumu vietā (plānošanas un arhitektūras izdevuma izsniegšana, būvprojekta akcepts, būvatļaujas izdošana), līdz pasūtītājam ir tiesības uzsākt būvdarbus. |
|  6. |  Administratīvo izmaksu monetārs novērtējums | Projekts šo jomu neskar. |
|  7. |  Cita informācija | Nav. |

|  |
| --- |
| **VI. Sabiedrības līdzdalība un šīs līdzdalības rezultāti** |
| 1. | Sabiedrības informēšana par projekta izstrādes uzsākšanu | Noteikumu projekts tika izsludināts 19.12.2013. Valsts sekretāra sanāksmē un tika darīts publiski pieejams Ministru kabineta tīmekļa vietnē. Tāpat Noteikumu projekts tā saskaņošanas laikā. redakcijā uz 15.04.2014. tika iepriekš minētajā datumā ievietots ministrijas mājās lapā. Noteikumu projekta starpinstitūciju sanāksmēs piedalījās nozares nevalstiskās organizācijas. |
| 2. | Sabiedrības līdzdalība projekta izstrādē | Sanāksmēs pēc pašu iniciatīvas piedalījās Latvijas Būvinspektoru un būvuzraugu asociācija, Latvijas Būvnieku asociācija un Latvijas Arhitektu savienība. |
| 3. | Sabiedrības līdzdalības rezultāti | Nevalstisko organizāciju izteiktie viedokļi izskatīti sanāksmēs un tie, par kuriem varēja vienoties visas pārstāvētās puses, ir iekļauti noteikumu projektā, piemēram, darba organizēšanas projekta sastāvu, noteiktu jēdzienu nelietošanu. |
| 4. | Saeimas un ekspertu līdzdalība | Projekts šo jomu neskar. |
| 5. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Valsts ugunsdzēsības un glābšanas dienests, Veselības inspekcija, Būvniecības valsts kontroles birojs un būvvaldes. |
|  2. |  Projekta izpildes ietekme uz pārvaldes funkcijām | Projekts šo jomu neskar. |
|  3. |  Projekta izpildes ietekme uz pārvaldes institucionālo struktūru.Jaunu institūciju izveide | Projekts šo jomu neskar. |
|  4. |  Projekta izpildes ietekme uz pārvaldes institucionālo struktūru.Esošu institūciju likvidācija | Projekts šo jomu neskar. |
|  5. |  Projekta izpildes ietekme uz pārvaldes institucionālo struktūru.Esošu institūciju reorganizācija | Projekts šo jomu neskar. |
|  6. |  Cita informācija | Nav. |

Anotācijas III, IV un V sadaļa - projekts šīs jomas neskar.

Iesniedzējs:

Ekonomikas ministrs V. Dombrovskis

Vīza:

Valsts sekretārs M.Lazdovskis

04.09.2014.

2850

Lazarevs,

67013035, Andris.Lazarevs@em.gov.lv